CELEX: 32021R2236
Language: ro
Date: 2021-12-15 00:00:00
Title: Regulamentul de punere în aplicare (UE) 2021/2236 al Comisiei din 15 decembrie 2021 privind normele specifice pentru punerea în aplicare a Regulamentului (UE) 2021/1529 al Parlamentului European și al Consiliului de instituire a Instrumentului de asistență pentru preaderare (IPA III)

16.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 450/10
               
            
         REGULAMENTUL DE PUNERE ÎN APLICARE (UE) 2021/2236 AL COMISIEI
         din 15 decembrie 2021
         privind normele specifice pentru punerea în aplicare a Regulamentului (UE) 2021/1529 al Parlamentului European și al Consiliului de instituire a Instrumentului de asistență pentru preaderare (IPA III)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/1529 al Parlamentului European și al Consiliului din 15 septembrie 2021 de instituire a Instrumentului de asistență pentru preaderare (IPA III) (1), în special articolul 16,
         întrucât:
         
                     (1)
                  
                  
                     Regulamentul (UE) 2021/947 al Parlamentului European și al Consiliului (2) stabilește normele și procedurile de implementare a asistenței care sunt aplicabile asistenței oferite prin IPA III. Considerentul 52 și articolul 16 din Regulamentul (UE) 2021/1529 împuternicesc Comisia să definească norme specifice de stabilire a unor condiții uniforme pentru punerea în aplicare a regulamentului menționat. Ar trebui să se stabilească norme specifice care să reglementeze anumite situații, în special gestiunea indirectă cu beneficiarii enumerați în anexa I la Regulamentul (UE) 2021/1529 („beneficiarii IPA III”), cooperarea transfrontalieră, astfel cum este definită la articolul 2 litera (b) din Regulamentul (UE) 2021/1529, și asistența pentru dezvoltare rurală.
                  
               
                     (2)
                  
                  
                     În vederea asigurării faptului că asistența pentru preaderare este implementată în mod uniform și cu respectarea principiilor bunei gestiuni financiare pe teritoriul tuturor beneficiarilor IPA III, Comisia și beneficiarii IPA III ar trebui să încheie acorduri sub formă de acorduri-cadru de parteneriat financiar și acorduri sectoriale care să stabilească principiile cooperării lor în temeiul prezentului regulament.
                  
               
                     (3)
                  
                  
                     Comisia ar trebui să sprijine beneficiarii IPA III în eforturile lor de a-și dezvolta capacitatea de a gestiona fondurile Uniunii în conformitate cu principiile și normele prevăzute în legislația Uniunii. În acest sens și dacă este cazul, Comisia ar trebui să încredințeze sarcini de execuție bugetară beneficiarilor IPA III.
                  
               
                     (4)
                  
                  
                     Este necesar să se definească norme specifice pentru încredințarea sarcinilor de execuție bugetară beneficiarilor IPA III în conformitate cu Regulamentul (UE, Euratom) 2018/1046 al Parlamentului European și al Consiliului (3).
                  
               
                     (5)
                  
                  
                     Este necesar să se definească norme detaliate privind monitorizarea și evaluarea de către beneficiarii IPA III atunci când asistența oferită prin IPA III este implementată în cadrul gestiunii indirecte.
                  
               
                     (6)
                  
                  
                     Este necesar să se definească norme specifice de raportare pentru a detalia cerințele de raportare pe care trebuie să le respecte beneficiarii IPA III.
                  
               
                     (7)
                  
                  
                     IPA III va continua să sprijine instituirea și consolidarea sistemelor de coordonare și monitorizare sectoriale proporționale cu responsabilitățile beneficiarului IPA. Structurile instituite în contextul abordării sectoriale din cadrul IPA și IPA II pot continua să își îndeplinească sarcinile și ar trebui să se instituie noi comitete de monitorizare sectoriale atunci când responsabilitățile beneficiarului IPA justifică acest lucru.
                  
               
                     (8)
                  
                  
                     Este necesar să se definească norme specifice pentru stabilirea corecțiilor financiare și pentru procedura care trebuie aplicată beneficiarilor IPA III atunci când asistența oferită prin IPA III este implementată în cadrul gestiunii indirecte.
                  
               
                     (9)
                  
                  
                     Asistența oferită prin IPA III ar trebui utilizată pentru a promova cooperarea transfrontalieră dintre beneficiarii IPA III. Cooperarea transfrontalieră autentică dintre beneficiarii IPA III ar trebui să includă elaborarea, implementarea și finanțarea în comun a activităților care au ca rezultat intensificarea relațiilor de vecinătate, instituirea unor parteneriate durabile pentru dezvoltarea socioeconomică sau înlăturarea obstacolelor din calea acestei dezvoltări.
                  
               
                     (10)
                  
                  
                     Prin urmare, este necesar să se definească norme uniforme pentru gestionarea cooperării transfrontaliere dintre beneficiarii IPA III, inclusiv pentru rolurile și responsabilitățile structurilor și ale autorităților implicate în gestionarea programelor de cooperare transfrontalieră.
                  
               
                     (11)
                  
                  
                     Cooperarea transfrontalieră dintre unul sau mai multe state membre și unul sau mai mulți beneficiari ai IPA III, astfel cum este definită la articolul 2 litera (a) din Regulamentul (UE) 2021/1529, nu ar trebui să intre sub incidența prezentului regulament de punere în aplicare, cu excepția cazului în care acordurile de finanțare încheiate în conformitate cu articolul 59 din Regulamentul (UE) 2021/1059 al Parlamentului European și al Consiliului (4) fac trimitere la prezentul regulament de punere în aplicare, la un anumit acord-cadru de parteneriat financiar sau la o dispoziție specifică a acestuia.
                  
               
                     (12)
                  
                  
                     Asistența pentru dezvoltare rurală acordată în cadrul IPA III ar trebui să sporească gradul de competitivitate a sectorului agroalimentar și să promoveze o aliniere treptată la acquis-ul privind politica agricolă comună a Uniunii. Sunt necesare norme specifice pentru a finanța asistența de aceeași natură cu cea acordată în cadrul Fondului european agricol pentru dezvoltare rurală, prin intermediul unor sisteme de gestionare și control care respectă principiile bune guvernanțe și al unor structuri cu funcții similare în statele membre.
                  
               
                     (13)
                  
                  
                     Pentru ca programarea și implementarea programelor IPA III pentru 2021 să se poată efectua în timp util, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (14)
                  
                  
                     Măsurile prevăzute în prezentul regulament sunt conforme cu avizul Comitetului IPA III,
                  
               ADOPTĂ PREZENTUL REGULAMENT:
         TITLUL I
         
            OBIECTUL ȘI CADRUL GENERAL DE IMPLEMENTARE A ASISTENȚEI OFERITE PRIN IPA
         
         
            Articolul 1
            Obiect și domeniu de aplicare
            Prezentul regulament definește norme specifice de stabilire a unor condiții uniforme pentru punerea în aplicare a Regulamentului (UE) 2021/1529 în ceea ce privește structurile de implementare a asistenței oferite prin IPA III, norme specifice pentru gestiunea indirectă cu beneficiarii IPA III, norme specifice pentru cooperarea transfrontalieră, precum și norme specifice pentru agricultură și asistența pentru dezvoltare rurală. Cooperarea transfrontalieră dintre unul sau mai multe state membre și unul sau mai mulți beneficiari IPA III, astfel cum este definită la articolul 2 litera (a) din Regulamentul (UE) 2021/1529, nu intră sub incidența prezentului regulament de punere în aplicare, cu excepția cazului în care acordurile de finanțare încheiate în conformitate cu articolul 59 din Regulamentul (UE) 2021/1059 fac trimitere la prezentul regulament de punere în aplicare, la un anumit acord-cadru de parteneriat financiar sau la o dispoziție specifică a acestuia.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        (a)
                     
                     
                        „beneficiar IPA III” înseamnă unul dintre beneficiarii enumerați în anexa I la Regulamentul (UE) 2021/1529;
                     
                  
                        (b)
                     
                     
                        „acord-cadru de parteneriat financiar” înseamnă un acord încheiat între Comisie și un beneficiar IPA III care stabilește principiile cooperării financiare dintre beneficiarul IPA III și Comisie în temeiul prezentului regulament;
                     
                  
                        (c)
                     
                     
                        „acord sectorial” înseamnă un acord încheiat între Comisie și un beneficiar IPA III pentru implementarea unui anumit program IPA III, în care se definesc normele și procedurile care trebuie respectate și care nu sunt prevăzute în acordul-cadru de parteneriat financiar sau în acordurile de finanțare;
                     
                  
                        (d)
                     
                     
                        „acord de finanțare” înseamnă un acord anual sau multianual încheiat între Comisie și un beneficiar IPA III pentru implementarea asistenței oferite prin IPA III;
                     
                  
                        (e)
                     
                     
                        „autorități” înseamnă entitățile sau organismele publice ale unui beneficiar IPA III sau ale unui stat membru de la nivel național, regional sau local;
                     
                  
                        (f)
                     
                     
                        „proiect major” înseamnă un proiect care cuprinde o serie de lucrări, activități sau servicii și care este menit să îndeplinească o sarcină definită și indivizibilă cu un caracter economic sau tehnic precis, care are obiective identificate în mod clar și ale cărui costuri totale depășesc suma specificată în acordul-cadru de parteneriat financiar;
                     
                  
                        (g)
                     
                     
                        „beneficiar” înseamnă un organism public sau privat responsabil cu inițierea și implementarea operațiunilor în cadrul unui program de cooperare transfrontalieră;
                     
                  
                        (h)
                     
                     
                        „operațiune” înseamnă un proiect, un contract, o acțiune sau un grup de proiecte selecționat(ă) de autoritatea contractantă a programului în cauză sau sub responsabilitatea acesteia, care contribuie la realizarea obiectivelor priorității sau ale priorităților la care se referă;
                     
                  
                        (i)
                     
                     
                        „beneficiar principal IPA III” înseamnă beneficiarul IPA III care a fost desemnat ca responsabil și, prin urmare, găzduiește autoritatea contractantă pentru programul transfrontalier.
                     
                  
         
            Articolul 3
            Principiile finanțării din partea Uniunii
            Asistența oferită prin IPA III sprijină adoptarea și implementarea, de către beneficiarii IPA III, a reformelor menționate la articolul 3 din Regulamentul (UE) 2021/1529. Este posibil ca programele specifice și acțiunile independente să necesite contribuții financiare atât din partea beneficiarului IPA III, cât și din partea Uniunii.
         
         
            Articolul 4
            Principiul răspunderii
            
               (1)   Beneficiarul IPA III este principalul răspunzător de programarea și implementarea asistenței oferite prin IPA III.
            
            
               (2)   Beneficiarul IPA III desemnează un coordonator național IPA (CNIPA).
            
            
               (3)   CNIPA asigură stabilirea unei legături strânse între utilizarea asistenței oferite prin IPA III și procesul general de aderare.
            
            
               (4)   CNIPA este principalul partener al Comisiei în ceea ce privește procesul general de coordonare a programării în conformitate cu obiectivele și prioritățile tematice ale cadrului de programare al IPA III menționat la articolul 7 din Regulamentul (UE) 2021/1529 („cadrul de programare IPA III”), monitorizarea implementării asistenței oferite prin IPA III, evaluarea asistenței oferite prin IPA III și prezentarea de rapoarte privind asistența oferită prin IPA III, inclusiv coordonarea în cadrul administrației beneficiarului IPA III și coordonarea cu alți donatori. De asemenea, CNIPA se asigură că administrația beneficiarului IPA III ia toate măsurile necesare pentru a facilita implementarea programelor conexe.
            
            
               (5)   CNIPA coordonează participarea beneficiarilor IPA III la programele de cooperare teritorială și transfrontalieră relevante în temeiul Regulamentului (UE) 2021/1529 și al Regulamentului (UE) 2021/1059. CNIPA poate delega această sarcină de coordonare unei structuri instituite pentru gestionarea cooperării transfrontaliere, după caz.
            
            
               (6)   CNIPA este un reprezentant de rang înalt al guvernului sau al administrației centrale a beneficiarului IPA III care are competențele necesare.
            
         
         
            Articolul 5
            Acordul-cadru de parteneriat financiar, acordurile sectoriale și acordul de finanțare
            
               (1)   Comisia și beneficiarul IPA III încheie un acord-cadru de parteneriat financiar care stabilește dispoziții specifice privind gestionarea, controlul, supravegherea, monitorizarea, evaluarea, prezentarea de rapoarte și auditul aplicabile asistenței oferite prin IPA III, prin care beneficiarul IPA III se angajează să transpună în ordinea sa juridică cerințele relevante ale cadrului de reglementare al Uniunii. Acordul-cadru de parteneriat financiar poate fi completat prin acorduri sectoriale care stabilesc dispoziții specifice privind gestionarea și implementarea asistenței oferite prin IPA III în cadrul anumitor domenii de politică sau programe.
            
            
               (2)   Cu excepția cazurilor justificate în mod corespunzător, asistența oferită prin IPA III se acordă beneficiarului IPA III numai după intrarea în vigoare a acordului-cadru de parteneriat financiar și, dacă este cazul, a acordului sectorial aplicabil.
            
            
               (3)   Acordurile de finanțare stabilesc condițiile în care se acordă asistența oferită prin IPA III, inclusiv metodele aplicabile de implementare a asistenței oferite prin IPA III, termenele de implementare, precum și normele privind eligibilitatea cheltuielilor.
            
            
               (4)   În cazul în care programele sunt implementate în cadrul gestiunii indirecte de către un beneficiar IPA III, acordul-cadru de parteneriat financiar, acordul sectorial, după caz, și acordul de finanțare în ansamblu respectă dispozițiile articolului 129, ale articolului 155 alineatul (6) și ale articolului 158 din Regulamentul (UE, Euratom) 2018/1046.
            
            
               (5)   Acordul-cadru de parteneriat financiar se aplică tuturor acordurilor de finanțare. Acordurile sectoriale, dacă este cazul, se aplică tuturor acordurilor de finanțare încheiate în legătură cu domeniul de politică sau programul acoperit de acordul sectorial.
            
            
               (6)   Pe lângă elementele prevăzute la articolul 130 din Regulamentul (UE, Euratom) 2018/1046, acordurile-cadru de parteneriat financiar și, dacă este cazul, acordurile sectoriale stabilesc, în special, dispoziții detaliate privind:
               
                           (a)
                        
                        
                           structurile și autoritățile necesare pentru gestionarea, controlul, supravegherea, monitorizarea, evaluarea și auditul asistenței oferite prin IPA III și pentru prezentarea de rapoarte privind asistența oferită prin IPA III, precum și funcțiile și responsabilitățile respectivelor structuri și autorități;
                        
                     
                           (b)
                        
                        
                           condițiile și cerințele de control privind instituirea structurilor și a autorităților necesare de către beneficiarul IPA III, pentru ca acestuia să i se poată încredința sarcini de execuție bugetară a asistenței oferite prin IPA III;
                        
                     
                           (c)
                        
                        
                           normele privind impozitele, taxele și alte impuneri, în conformitate cu articolul 27 alineatele (9) și (10) din Regulamentul (UE) 2021/947;
                        
                     
                           (d)
                        
                        
                           cerințele privind plățile, verificarea și acceptarea conturilor, procedurile de corecție financiară și închiderea programelor.
                        
                     
         
         
            Articolul 6
            Prezentarea de rapoarte
            Până la data de 15 februarie a exercițiului financiar următor, CNIPA transmite Comisiei un raport anual privind implementarea asistenței financiare acordate în cadrul IPA III. Alte cerințe de raportare se stabilesc în acordul-cadru de parteneriat financiar.
         
         
            Articolul 7
            Comitetul de monitorizare IPA
            
               (1)   Comisia și beneficiarul IPA III instituie un comitet de monitorizare IPA în termen de cel mult șase luni de la intrarea în vigoare a primului acord de finanțare. Acest comitet îndeplinește, de asemenea, responsabilitățile care îi revin Comitetului de monitorizare IPA în temeiul Regulamentului (CE) nr. 1085/2006 al Consiliului (5) și al Regulamentului (UE) nr. 231/2014 al Parlamentului European și al Consiliului (6).
            
            
               (2)   Comitetul de monitorizare IPA examinează eficacitatea, eficiența, calitatea, coerența, coordonarea și conformitatea la nivel general a implementării tuturor acțiunilor în vederea obținerii rezultatelor stabilite în acordurile de finanțare și în cadrul de programare IPA III. În acest scop, comitetul menționat se bazează, dacă este cazul, pe informațiile furnizate de comitetele de monitorizare sectoriale menționate la articolul 10 și de alte structuri centrale de coordonare existente ale beneficiarului IPA III.
            
            
               (3)   Comitetul de monitorizare IPA este alcătuit din reprezentanți ai Comisiei, CNIPA, reprezentanți ai altor autorități și organisme competente ale beneficiarului IPA III, precum și, dacă este cazul, reprezentanți ai organizațiilor donatoare bilaterale, ai organizațiilor internaționale, ai instituțiilor financiare internaționale și ai altor părți interesate, inclusiv organizații ale societății civile și organizații din sectorul privat.
            
            
               (4)   Reuniunile Comitetului de monitorizare IPA sunt coprezidate de un reprezentant al Comisiei și de CNIPA.
            
            
               (5)   Comitetul de monitorizare IPA își stabilește regulamentul de procedură.
            
            
               (6)   Comitetul de monitorizare IPA se întrunește cel puțin o dată pe an. La inițiativa Comisiei sau a beneficiarului IPA III pot fi convocate, de asemenea, reuniuni ad-hoc, în special pe o bază tematică.
            
         
         TITLUL II
         
            GESTIUNEA INDIRECTĂ DE CĂTRE BENEFICIARII IPA III
         
         
            Articolul 8
            Structuri și autorități
            
               (1)   În cazul gestiunii indirecte de către beneficiarul IPA III, acesta instituie următoarele structuri și autorități:
               
                           (a)
                        
                        
                           coordonatorul național IPA (CNIPA);
                        
                     
                           (b)
                        
                        
                           ordonatorul de credite național (OCN);
                        
                     
                           (c)
                        
                        
                           structura de gestionare, alcătuită din Biroul de Sprijin al OCN și organismul de contabilitate;
                        
                     
                           (d)
                        
                        
                           autoritățile de management și organismele intermediare;
                        
                     
                           (e)
                        
                        
                           autoritatea de audit.
                        
                     
            
               (2)   Rolurile și responsabilitățile structurilor menționate la alineatul (1) sunt definite în acordul-cadru de parteneriat financiar.
            
            
               (3)   Beneficiarul IPA III asigură separarea corespunzătoare a sarcinilor între structurile și autoritățile menționate la alineatul (1) și în cadrul acestora.
            
         
         
            Articolul 9
            Gestiunea indirectă cu un beneficiar IPA III
            
               (1)   Comisia poate implementa asistența oferită prin IPA III în cadrul gestiunii indirecte cu un beneficiar IPA III prin încheierea unui acord de finanțare în conformitate cu articolele 154 și 158 din Regulamentul (UE, Euratom) 2018/1046.
            
            
               (2)   Înainte de a semna un acord de finanțare, Comisia obține dovada faptului că sunt îndeplinite condițiile prevăzute la articolul 154 alineatul (4) primul paragraf literele (a)-(f) din Regulamentul (UE, Euratom) 2018/1046. Comisia se asigură, de asemenea, că s-au instituit structurile și autoritățile menționate la articolul 8 din prezentul regulament.
            
            
               (3)   OCN monitorizează îndeplinirea în permanență, de către structurile și autoritățile menționate la articolul 8, a cerințelor prevăzute la alineatul (2) al prezentului articol. În cazul în care aceste cerințe nu sunt îndeplinite, OCN informează imediat Comisia și ia măsurile de salvgardare corespunzătoare cu privire la plățile efectuate sau la contractele semnate.
            
            
               (4)   Programele multianuale acoperite de un acord de finanțare și cărora li se aplică dispozițiile articolului 30 alineatul (3) primul paragraf din Regulamentul (UE) 2021/947 sunt implementate în cadrul gestiunii indirecte cu beneficiarii IPA III. Deciziile de adoptare a planurilor de acțiune multianuale menționate la articolul 23 din Regulamentul (UE) 2021/947 includ, după caz, o listă indicativă de proiecte majore. Comisia aplică articolul 30 alineatul (3) al doilea și al treilea paragraf din Regulamentul (UE) 2021/947, cu excepția cazului în care într-un acord sectorial sau de finanțare s-a specificat un termen mai scurt pentru dezangajările automate.
            
            
               (5)   Din suma care face obiectul dezangajării menționate la alineatul (4) se scad sumele echivalente părții angajamentului bugetar căreia i se aplică una dintre următoarele condiții:
               
                           (a)
                        
                        
                           acțiunea este suspendată printr-o procedură judiciară sau o cale de atac administrativă cu efect suspensiv;
                        
                     
                           (b)
                        
                        
                           nu s-a putut efectua o cerere de plată din motive de forță majoră care afectează în mod grav implementarea integrală sau parțială a programului.
                        
                     Beneficiarul IPA III care invocă forța majoră demonstrează consecințele directe ale acesteia asupra implementării parțiale sau integrale a programului.
            
            
               (6)   Beneficiarul IPA III transmite Comisiei informații cu privire la condițiile menționate la alineatul (5) literele (a) și (b) ale prezentului articol în raportul anual menționat la articolul 6.
            
         
         
            Articolul 10
            Comitetele de monitorizare sectoriale
            
               (1)   Beneficiarul IPA III instituie comitete de monitorizare sectoriale IPA pentru a monitoriza programele anuale și multianuale implementate în cadrul gestiunii indirecte de către beneficiarul IPA III, care sunt finanțate în temeiul Regulamentului (CE) nr. 1085/2006, al Regulamentului (UE) nr. 231/2014 și al Regulamentului (UE) 2021/1529 într-un sector specific. Aceste comitete se instituie în termen de cel mult șase luni de la intrarea în vigoare a primului acord de finanțare în sectorul respectiv.
            
            
               (2)   În conformitate cu principiul proporționalității, în cazul programelor anuale implementate în cadrul gestiunii indirecte, în acordul de finanțare se poate renunța la obligația de instituire a unui comitet de monitorizare sectorial IPA.
            
            
               (3)   În cazul în care s-a instituit un comitet de monitorizare sectorial IPA, acesta poate să monitorizeze, pe lângă programele multianuale implementate în cadrul gestiunii indirecte, și alte programe anuale finanțate în temeiul Regulamentului (CE) nr. 1085/2006, al Regulamentului (UE) nr. 231/2014 și al Regulamentului (UE) 2021/1529 și implementate în cadrul gestiunii directe sau indirecte în același sector specific.
            
            
               (4)   Pentru programele de cooperare transfrontalieră, Comitetul mixt de monitorizare menționat la articolul 18 îndeplinește funcțiile comitetului de monitorizare sectorial IPA.
            
            
               (5)   Fiecare comitet de monitorizare sectorial IPA monitorizează progresele înregistrate în implementarea programului. Acesta examinează eficacitatea, eficiența, calitatea, coerența, coordonarea și conformitatea implementării acțiunilor din cadrul programului și coerența acestora cu strategiile relevante.
            
            
               (6)   Fiecare comitet de monitorizare sectorial IPA își adoptă propriul regulament de procedură.
            
            
               (7)   Comitetul de monitorizare sectorial IPA este alcătuit din reprezentanți ai autorităților și organismelor competente ale beneficiarului IPA III și din alte părți interesate, cum ar fi partenerii economici, sociali și din domeniul protecției mediului și organizațiile internaționale, inclusiv instituțiile financiare internaționale și societatea civilă. Comisia participă la lucrările comitetului. Un reprezentant de rang înalt al beneficiarului IPA III prezidează reuniunile comitetului de monitorizare sectorial. În funcție de domeniul de politică sau de program, Comisia poate coprezida reuniunile comitetului.
            
            
               (8)   Comitetele de monitorizare sectoriale IPA se întrunesc cel puțin de două ori la fiecare douăsprezece luni.
            
         
         
            Articolul 11
            Evaluările efectuate de beneficiarul IPA III în cadrul gestiunii indirecte
            
               (1)   Beneficiarului IPA III care implementează asistența oferită prin IPA III în cadrul gestiunii indirecte îi revine responsabilitatea de a efectua evaluări ale programelor pe care le gestionează, în conformitate cu articolul 34 din Regulamentul (UE, Euratom) 2018/1046, cu articolul 42 din Regulamentul (UE) 2021/947 și cu orientările aplicabile ale Comisiei.
            
            
               (2)   Beneficiarul IPA III elaborează, în consultare cu Comisia, un plan de evaluare în care prezintă activitățile de evaluare prevăzute.
            
         
         
            Articolul 12
            Corecții financiare aplicate de Comisie
            
               (1)   Pentru a se asigura că asistența oferită prin IPA III a fost utilizată în conformitate cu normele aplicabile, Comisia recurge la mecanisme de corecție financiară.
            
            
               (2)   O corecție financiară poate fi necesară în următoarele cazuri:
               
                           (a)
                        
                        
                           identificarea oricăror erori, nereguli, fraude, acte de corupție;
                        
                     
                           (b)
                        
                        
                           identificarea unei vulnerabilități sau a unei deficiențe în cadrul sistemelor de gestionare și control ale beneficiarului IPA III;
                        
                     
                           (c)
                        
                        
                           incapacitatea de a asigura obținerea de rezultate sau/și durabilitatea acțiunii;
                        
                     
                           (d)
                        
                        
                           monitorizarea de către Comisie a rapoartelor privind activitatea de audit și a opiniilor autorității de audit.
                        
                     
            
               (3)   În cazul în care Comisia constată că în cadrul programelor acoperite de IPA III s-au efectuat și s-au plătit cheltuieli cu încălcarea normelor aplicabile, aceasta decide ce sume urmează să fie excluse de la finanțarea din partea Uniunii.
            
            
               (4)   Corecțiile financiare se efectuează, după caz, prin compensare, în situațiile menționate la alineatul (2).
            
            
               (5)   Corecțiile financiare sunt aplicate de Comisie pe baza identificării sumelor cheltuite în mod necuvenit și a implicațiilor financiare asupra bugetului. În cazul în care aceste sume nu pot fi identificate cu exactitate în vederea aplicării corecțiilor individuale, Comisia poate să aplice corecții forfetare sau corecții care se bazează pe extrapolarea constatărilor. Atunci când decide cuantumul unei corecții, Comisia ia în considerare natura și gravitatea și/sau amploarea și implicațiile financiare ale oricărei situații menționate la alineatul (2).
            
         
         
            Articolul 13
            Verificarea și acceptarea conturilor
            Comisia se asigură că situațiile contabile sunt complete, exacte și veridice prin aplicarea unei proceduri de verificare și acceptare a conturilor prevăzute în acordul-cadru de parteneriat financiar sau în acordul sectorial, după caz.
         
         TITLUL III
         
            COOPERAREA TRANSFRONTALIERĂ DINTRE BENEFICIARII IPA III
         
         
            Articolul 14
            Priorități tematice și cofinanțare
            
               (1)   Prioritățile tematice ale asistenței oferite prin IPA III destinate cooperării transfrontaliere sunt cele definite în anexa III la Regulamentul (UE) 2021/1529.
            
            
               (2)   Rata de cofinanțare a Uniunii la nivelul fiecărei priorități tematice nu depășește 85 % din cheltuielile eligibile ale unui program de cooperare transfrontalieră.
            
         
         
            Articolul 15
            Asistența tehnică
            
               (1)   Fiecare program de cooperare transfrontalieră prevede o alocare bugetară specifică pentru asistența tehnică, care este limitată la 10 % din contribuția Uniunii la programul de cooperare transfrontalieră.
               Asistența tehnică poate sprijini activități de pregătire, de gestionare, de monitorizare, de evaluare, de informare, de comunicare, de colaborare în rețea, de soluționare a litigiilor, de control și de audit legate de implementarea programului, precum și activități de consolidare a capacităților administrative pentru implementarea programului. Asistența tehnică poate sprijini, în special, finanțarea secretariatului tehnic comun, activități de reducere a sarcinii administrative suportate de beneficiari, inclusiv sisteme de schimb electronic de date, acțiuni de consolidare a capacității autorităților din țările participante și a beneficiarilor de a gestiona asistența oferită prin IPA III și acțiuni de consolidare a schimbului de bune practici între autoritățile și beneficiarii în cauză.
            
            
               (2)   Asistența tehnică poate viza, de asemenea, perioade de programare anterioare și ulterioare.
            
         
         
            Articolul 16
            Programarea și selecționarea operațiunilor
            
               (1)   Programele de cooperare transfrontalieră sunt întocmite în conformitate cu modelul de program furnizat de Comisie, sunt elaborate în comun de beneficiarii IPA III participanți și sunt prezentate Comisiei pe cale electronică. Beneficiarii IPA III participanți și Comisia convin asupra listei de regiuni eligibile, care este inclusă în programul de cooperare transfrontalieră în cauză.
            
            
               (2)   Operațiunile selecționate în cadrul unui program de cooperare transfrontalieră au impacturi și beneficii transfrontaliere clare.
            
            
               (3)   Operațiunile din cadrul programelor de cooperare transfrontalieră sunt selecționate de autoritatea contractantă prin intermediul cererilor de propuneri care acoperă întreaga zonă eligibilă.
            
            
               (4)   Beneficiarii IPA III participanți pot să identifice, de asemenea, operațiuni în afara cererii de propuneri. În acest caz, operațiunile sunt specificate în mod expres în programul de cooperare transfrontalieră menționat la alineatul (1).
            
            
               (5)   La operațiunile selecționate pentru cooperarea transfrontalieră participă beneficiari din rândul a cel puțin doi beneficiari IPA III participanți. Beneficiarii cooperează în ceea ce privește elaborarea și implementarea operațiunilor. În plus, aceștia cooperează în aspectele legate de efectivele de personal sau/și de finanțarea operațiunilor.
            
            
               (6)   O operațiune poate fi implementată într-un singur beneficiar IPA III participant, cu condiția să se identifice impacturile și beneficiile transfrontaliere.
            
         
         
            Articolul 17
            Beneficiari
            
               (1)   Beneficiarii sunt stabiliți pe teritoriul unui beneficiar IPA III care participă la program.
            
            
               (2)   Beneficiarii desemnează din rândul lor un beneficiar principal. Beneficiarul principal asigură implementarea întregii operațiuni, efectuează monitorizarea necesară pentru a se asigura că operațiunea este implementată conform condițiilor stabilite în contract și stabilește împreună cu ceilalți beneficiari dispozițiile necesare pentru a garanta buna gestiune financiară a fondurilor alocate operațiunii, inclusiv modalitățile de recuperare a sumelor plătite în mod necuvenit.
            
         
         
            Articolul 18
            Structuri și autorități
            
               (1)   În gestionarea programelor de cooperare transfrontalieră pe teritoriul beneficiarilor IPA III sunt implicate următoarele structuri:
               
                           (a)
                        
                        
                           CNIPA ai beneficiarilor IPA III care participă la programul de cooperare transfrontalieră și care răspund în comun de asigurarea coerenței obiectivelor stabilite în programele de cooperare transfrontalieră propuse cu obiectivele cadrului de programare IPA III;
                        
                     
                           (b)
                        
                        
                           OCN și structura de gestionare menționată la articolul 8 alineatul (1) litera (c) ale beneficiarului principal IPA III, atunci când programul transfrontalier este implementat în cadrul gestiunii indirecte;
                        
                     
                           (c)
                        
                        
                           structurile de cooperare transfrontalieră ale tuturor beneficiarilor IPA participanți care cooperează strâns în ceea ce privește programarea și implementarea programului de cooperare transfrontalieră în cauză. În cazul gestiunii indirecte, structura de cooperare transfrontalieră a beneficiarului principal IPA III îndeplinește sarcinile autorității de management menționate la articolul 8 alineatul (1) litera (d). Autoritatea de management desemnează organismele intermediare;
                        
                     
                           (d)
                        
                        
                           autoritatea de audit menționată la articolul 8 alineatul (1) litera (e), atunci când programul transfrontalier este implementat în cadrul gestiunii indirecte cu beneficiarul IPA III. În cazul în care autoritatea de audit nu are competența de a-și exercita funcțiile pe întregul teritoriu acoperit de un program de cooperare transfrontalieră, aceasta este asistată de un grup de auditori alcătuit din reprezentanți ai fiecărei țări participante la programul de cooperare transfrontalieră.
                        
                     
            
               (2)   Rolurile și responsabilitățile structurilor menționate la alineatul (1) sunt definite în detaliu în acordul-cadru de parteneriat financiar.
            
            
               (3)   Beneficiarii IPA III participanți instituie, pentru fiecare program de cooperare transfrontalieră, un comitet mixt de monitorizare (CMM) care îndeplinește, de asemenea, rolul comitetului de monitorizare sectorial menționat la articolul 10.
            
            
               (4)   Se instituie un secretariat tehnic comun (STC) care asistă Comisia, precum și alte structuri și autorități, inclusiv CMM. Același STC poate contribui la elaborarea și implementarea mai multor programe de cooperare transfrontalieră.
            
            
               (5)   În cadrul gestiunii indirecte de către beneficiarul IPA III, beneficiarii IPA III participanți încheie un acord bilateral sau multilateral care stabilește responsabilitățile ce le revin pentru implementarea programului de cooperare transfrontalieră în cauză. Cerințele minime pentru un astfel de acord sunt definite în acordul-cadru de parteneriat financiar.
            
         
         
            Articolul 19
            Dispoziții specifice privind finanțarea
            Programele de cooperare transfrontalieră ale IPA III se implementează în cadrul gestiunii directe sau indirecte, prin intermediul programelor multianuale.
         
         TITLUL IV
         
            AGRICULTURĂ ȘI DEZVOLTARE RURALĂ
         
         
            Articolul 20
            Dispoziții specifice privind asistența pentru dezvoltare rurală
            
               (1)   Asistența pentru dezvoltare rurală face obiectul unui program multianual, care este un plan de acțiune multianual în conformitate cu articolele 23 și 24 din Regulamentul (UE) 2021/947, întocmit la nivel central, elaborat de autoritățile competente desemnate de beneficiarul IPA III și prezentat Comisiei după consultarea părților interesate relevante.
            
            
               (2)   Programele de dezvoltare rurală sunt implementate de beneficiarii IPA III în cadrul gestiunii indirecte, în conformitate cu articolul 62 alineatul (1) litera (c) din Regulamentul (UE, Euratom) 2018/1046, și permit finanțarea tipurilor de acțiuni selecționate din Fondul european agricol pentru dezvoltare rurală.
            
            
               (3)   În cazul programelor de dezvoltare rurală, structurile menționate la articolul 8 alineatul (1) litera (d) sunt alcătuite din agenția responsabilă de IPARD și autoritatea de management a IPARD, care lucrează în strânsă cooperare.
            
            
               (4)   Pentru a stabili ponderea cheltuielilor publice ca procent din costul total eligibil al investiției, nu se ia în considerare ajutorul național menit să faciliteze accesul la împrumuturile acordate fără nicio contribuție din partea Uniunii în temeiul Regulamentului (UE) 2021/1529.
            
            
               (5)   Proiectele de investiții din cadrul programelor de dezvoltare rurală rămân eligibile pentru finanțarea din partea Uniunii, cu condiția să nu facă obiectul unei modificări substanțiale în termen de cinci ani de la plata soldului final.
            
            
               (6)   Pentru programele de dezvoltare rurală, comitetul de monitorizare sectorial menționat la articolul 10 este comitetul de monitorizare sectorial IPARD.
            
         
         TITLUL V
         
            DISPOZIȚII FINALE
         
         
            Articolul 21
            
               
                  Intrarea în vigoare și aplicarea
               
            
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 330, 20.9.2021, p. 1.
         
            (2)  Regulamentul (UE) 2021/947 al Parlamentului European și al Consiliului din 9 iunie 2021 de instituire a Instrumentului de vecinătate, cooperare pentru dezvoltare și cooperare internațională – „Europa globală”, de modificare și abrogare a Deciziei nr. 466/2014/UE a Parlamentului European și a Consiliului și de abrogare a Regulamentului (UE) 2017/1601 al Parlamentului European și al Consiliului și a Regulamentului (CE, Euratom) nr. 480/2009 al Consiliului (JO L 209, 14.6.2021, p. 1).
         
            (3)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (4)  Regulamentul (UE) 2021/1059 al Parlamentului European și al Consiliului din 24 iunie 2021 privind dispoziții specifice pentru obiectivul Cooperare teritorială europeană (Interreg) sprijinit de Fondul european de dezvoltare regională și de instrumentele de finanțare externă (JO L 231, 30.6.2021, p. 94).
         
            (5)  Regulamentul (CE) nr. 1085/2006 al Consiliului din 17 iulie 2006 de instituire a unui instrument de asistență pentru preaderare (IPA) (JO L 210, 31.7.2006, p. 82).
         
            (6)  Regulamentul (UE) nr. 231/2014 al Parlamentului European și al Consiliului din 11 martie 2014 de instituire a unui instrument de asistență pentru preaderare (IPA II) (JO L 77, 15.3.2014, p. 11).